b'\n_START_ARTICLE_\nComuna Eftimie Murgu, Cara\xc8\x99-Severin\n_START_SECTION_\nA\xc8\x99ezare geografic\xc4\x83\n_START_PARAGRAPH_\nDin punct de vedere geografic, comuna Eftimie Murgu, este situat\xc4\x83 \xc3\xaen SV Rom\xc3\xa2niei,la marginea de SE a jude\xc8\x9bului Cara\xc8\x99 Severin, \xc3\xaen depresiunea Alm\xc4\x83jului. Este situat\xc4\x83 \xc3\xaentre:44\xc2\xba54\xe2\x80\x9916\xe2\x80\x99\xe2\x80\x99 lat N la Lunca lu\xe2\x80\x99 Brusu; 44\xc2\xba43\xe2\x80\x9930\xe2\x80\x99\xe2\x80\x99lat S la Vrapcioanea; 22\xc2\xba2\xe2\x80\x9929\xe2\x80\x99\xe2\x80\x99 long V; 22\xc2\xba12\xe2\x80\x9930\xe2\x80\x99\xe2\x80\x99 long E ._NEWLINE_Localitatea este cunoscut\xc4\x83 pentru celebrele mori de ap\xc4\x83, vechi de sute de ani._NEWLINE_Complexul Mulinologic de la Rud\xc4\x83ria atrage numero\xc8\x99i turi\xc8\x99ti din \xc8\x9bar\xc4\x83 \xc8\x99i de peste hotare.\n_START_SECTION_\nVecini\n_START_PARAGRAPH_\nSe \xc3\xaenvecineaz\xc4\x83 la N cu Prilipe\xc8\x9b, la S cu Mun\xc8\x9bii Alm\xc4\x83jului, la V cu B\xc4\x83nia, la E cu Prigor. Satul mai este de asemenea situat \xc3\xaentre dealurile Poleanca, Croul Murgule\xc8\x99tilor, \xc8\x9aigl\xc4\x83rie, Utriste \xc8\x99i Iloca(pe partea dreapt\xc4\x83) \xc8\x99i pe partea st\xc3\xa2ng\xc4\x83 cu dealurile Socolot, Cotovat, Prislop, Roneste, Graocea,Vartop.\n_START_SECTION_\nSuprafa\xc8\x9ba\n_START_PARAGRAPH_\nRud\xc4\x83renii \xc3\xae\xc8\x99i tr\xc4\x83iesc via\xc8\x9ba \xc3\xaen cele 107 ha ale vetrei satului, vatr\xc4\x83 pe care \xc8\x99i-au durat-o de-a lungul anilor._NEWLINE_Suprafa\xc8\x9ba administrativ\xc4\x83 este de 9902 ha,a\xc8\x99ezat\xc4\x83 sub cupola timpului \xc8\x99i al legendelor, din care 6103 ha sunt ocupate de p\xc4\x83duri, iar aria locuibil\xc4\x83 este de 23.602 mp, a\xc8\x99ezat\xc4\x83 la 335 m altitudine._NEWLINE_Ocupa\xc8\x9bia de baz\xc4\x83 a s\xc4\x83tenilor este agricultura materializat\xc4\x83 \xc3\xaen cele 1080 ha de teren arabil, 1094 ha sunt reprezentate de f\xc3\xa2ne\xc8\x9be, 2052 ha p\xc4\x83\xc8\x99uni, 306 livezi de pomi fructiferi. Locuitorii sunt st\xc4\x83p\xc3\xa2ni pe 408 bovine, 3437 oi, 105 capre, 80 cai, 500 porci \xc8\x99i peste 10000 de p\xc4\x83s\xc4\x83ri.\n_START_SECTION_\nApe\n_START_PARAGRAPH_\nDe sub Pregheda izvor\xc4\x83\xc8\x99te Rudarica, fir de apa firav \xc8\x99i gure\xc8\x99, care, unindu-se cu alte izvoare, va cobor\xc3\xae c\xc4\x83tre cheile care \xc3\xaei poart\xc4\x83 numele._NEWLINE_Principalul curs de apa \xc3\xael constituie p\xc3\xa2r\xc3\xa2ul Rudarica, afluent al Nerei._NEWLINE_Bazinul s\xc4\x83u este reprezentat de teritoriul comunei, cu o densitate a re\xc8\x9belei hidrografice de 0,81\xc2\xa0km/kmp, fiind cea mai deas\xc4\x83 re\xc8\x9bea din Banat._NEWLINE_Cele dou\xc4\x83 izvoare ale Rudaricii \xc3\xae\xc8\x99i au originea \xc3\xaen Mun\xc8\x9bii Svinecea. Dupa unirea celor dou\xc4\x83 izvoare, Rudarica Mare \xc8\x99i rudarica Mic\xc4\x83, r\xc3\xa2ul parcurge 10\xc2\xa0km printr-o vale splendid\xc4\x83 (Valea Rudaricii) \xc8\x99i intr\xc4\x83 \xc3\xaen localitatea care p\xc3\xa2n\xc4\x83 nu demult \xc3\xaei purta numele._NEWLINE_Albia r\xc3\xa2ului este presarat\xc4\x83 cu un \xc8\x99irag de mori de ap\xc4\x83, \xc3\xaencepand cu Moara de la Tunel \xc8\x99i sf\xc3\xa2r\xc8\x99ind cu Moara din \xc8\x9aarin\xc4\x83, mori care p\xc3\xa2n\xc4\x83 \xc3\xaen 1910 \xc3\xaensumau un numar de 51, dar potopul din acea primavar\xc4\x83 a luat 28 dintre ele, dar doi oameni au pl\xc4\x83tit \xc8\x99i ei cu via\xc8\x9ba \xc3\xaen aceea noapte de co\xc8\x99mar._NEWLINE_\xc3\x8enspre Prisacina, afluent al Rudaricii, se deschide o potec\xc4\x83 str\xc4\x83juit\xc4\x83 de p\xc4\x83duri de carpen \xc8\x99i fag._NEWLINE_\xc3\x8enainte de a intra \xc3\xaen sat, r\xc3\xa2ul str\xc4\x83bate faimoasele sale chei, \xc3\xaempodobite de o parte \xc8\x99i de alta de p\xc4\x83duricii de liliac s\xc4\x83lbatic pe care primavara \xc3\xael face s\xc4\x83-\xc8\x9bi topeasc\xc4\x83 sim\xc8\x9bul olfactiv._NEWLINE_Cheile sunt dominate de st\xc3\xa2nci uria\xc8\x99e \xc8\x99i abrupte, dou\xc4\x83 dintre ele av\xc3\xa2nd \xc3\xaenfa\xc8\x9bisare omeneasc\xc4\x83, iar localnicii le-au numit Adam \xc8\x99i Eva._NEWLINE_\xc3\x8en aceast\xc4\x83 por\xc8\x9biune de 2\xc2\xa0km, valea este vestit\xc4\x83 prin morile sale de ap\xc4\x83 vie, mori ce formeaz\xc4\x83 cel mai mare complex mulinologic din SE Europei._NEWLINE_Pe dealul Socolot, care este situat \xc3\xaen partea dreapt\xc4\x83 a cheilor, se afl\xc4\x83 r\xc4\x83m\xc4\x83\xc8\x99i\xc8\x9be de ceramic\xc4\x83 apar\xc8\x9bin\xc3\xa2nd \xe2\x80\x9ccurentului\xe2\x80\x9d Co\xc8\x9bofeni.\n_START_SECTION_\nFertilitatea solurilor\n_START_PARAGRAPH_\nChiar daca procesele bioacumulative sunt mai reduse, iar rezervele de nutri\xc8\x9bie mai slabe, condi\xc8\x9biile climatice reu\xc8\x99esc s\xc4\x83 completeze par\xc8\x9bial restric\xc8\x9biile edafice \xc8\x99i chimice. Din punct de vedere al zonalita\xc8\x9bii pedogeografice, cele mai pretabile pentru folosin\xc8\x9ba arabil\xc4\x83 sunt solurile eu-mezobazice gleizate formate pe depozite loessoide \xc8\x99i fluviatile. Cele mai fertile sunt solurile aluvionale din zona de lunc\xc4\x83 - aici se face agricultura.\n_START_SECTION_\nVegeta\xc8\x9bia\n_START_PARAGRAPH_\nVegeta\xc8\x9bia cheilor este foarte variat\xc4\x83 comparativ cu suprafa\xc8\x9ba ocupat\xc4\x83. Aceasta varia\xc8\x9bie se explic\xc4\x83 prin diversitatea biotopurilor._NEWLINE_Orografia local\xc4\x83, dar mai ales \xc3\xaenclinatia plantelor, determin\xc4\x83 distribu\xc8\x9bia speciilor pe st\xc3\xa2nc\xc4\x83rii, majoritatea acestora fiind elemente sudice, termofile \xc8\x99i xerofile. Astfel, vegeta\xc8\x9bia se distribuie etajat, de la p\xc4\x83durea de lunc\xc4\x83 din imediata apropiere a r\xc3\xa2ului, la st\xc3\xa2nc\xc4\x83riile care m\xc3\xa2rginesc drumul forestier form\xc3\xa2nd siblicuri tipice pentru aceste biotopuri xerofile; la altitudini mai ridicate, pe versan\xc8\x9bii orienta\xc8\x9bi spre vale, se g\xc4\x83sesc p\xc4\x83duri mai pu\xc8\x9bin compacte, formate din fag, carpen, mojdrean, liliac, ar\xc8\x9bari._NEWLINE_Datorit\xc4\x83 varia\xc8\x9biilor condi\xc8\x9biilor sta\xc8\x9bionale se produc adesea inversiuni ale etajelor de vegeta\xc8\x9bie. Pe versan\xc8\x9bii umbri\xc8\x9bi din apropierea v\xc4\x83ii, fagul coboar\xc4\x83 p\xc3\xa2n\xc4\x83 la cca. 400 m, \xc3\xaen timp ce pe versan\xc8\x9bii \xc3\xaensori\xc8\x9bi, \xc3\xaen compozi\xc8\x9bia floristic\xc4\x83 a p\xc4\x83durlor sunt frecvente speciile mai termofile, printre care se \xc3\xaentalnesc \xc8\x99i specii caracteristice st\xc3\xa2ncariilor:liliac, mojdrean, c\xc4\x83rpini\xc8\x9ba, scumpina, cer, garni\xc8\x9ba, tei._NEWLINE_Pe st\xc3\xa2nci \xc8\x99i pe suprafe\xc8\x9be cu por\xc8\x9biuni m\xc4\x83cinate sau pe soluri mai pietroase apar frecvent \xc8\x99i specii ierboase caracteristice: sesleria filifolia, pao nemoralis, moehringia pendula, festuca valesiaca, festuca rupicola, sedum acre, sedum hispanicum, alium flavium, genista ovata._NEWLINE_Aspectul caracteristic al acestor st\xc3\xa2nc\xc4\x83rii este dat de prezen\xc8\x9ba speciei alyssum petraeum, care, \xc3\xaenflorind \xc3\xaen luna mai, \xc3\xaempreuna cu liliacul \xc8\x99i majoritatea speciilor de aici, formeaz\xc4\x83 tufe de un galben intens, care confer\xc4\x83 peisajului o valoare deosebit\xc4\x83._NEWLINE_Lunca r\xc3\xa2ului este marginit\xc4\x83 de p\xc4\x83dure de fag, la baza versan\xc8\x9bilor umbri\xc8\x9bi, la care se adaug\xc4\x83 carpen, arin negru \xc8\x99i mai pu\xc8\x9bin, ar\xc8\x9bari, alun, corn, p\xc4\x83ducel, tei; pe partea \xc3\xaensorit\xc4\x83 a v\xc4\x83ii domin\xc4\x83 arinul, plopii \xc8\x99i s\xc4\x83lciile._NEWLINE_Stratul ierbos al p\xc4\x83durilor de fag \xc8\x99i carpen cuprinde specii caracteristice ca: anemone nemorosa, dentaria bulbifera, arum orientale, asperula odorata, corydalis cava, stellaria nemorum, viola odorata, dar \xc8\x99i cele dou\xc4\x83 specii de t\xc4\x83t\xc4\x83neas\xc4\x83: symphytum tuberosum \xc8\x99i sympytum ottomanum._NEWLINE_\xc3\x8en biotopurile umede apar caltha palustris, epilobium montanum,lysimachia vulgaris, polypodium vulgare._NEWLINE_Condi\xc8\x9biile cliamtice influen\xc8\x9beaz\xc4\x83 de asemenea vegeta\xc8\x9bia. Insola\xc8\x9bia puternic\xc4\x83 \xc8\x99i c\xc4\x83ldurile foarte mari din luna mai au determinat, \xc3\xaen 2003, trecerea rapida a fenofazei \xc3\xaenfloritului liliacului, acesta av\xc3\xa2nd flori mai albicioase, cu miros slab._NEWLINE_Dac\xc4\x83 \xc3\xaen peisaj, \xc3\xaen luna mai, atrag aten\xc8\x9bia florile de syringa vulgaris, fraxinus ornus, cytissus sp., sedum sp., toamna sunt foarte evidente tufele de scumpie care devin ro\xc8\x99iatice.\n_START_SECTION_\nFauna\n_START_PARAGRAPH_\nA\xc8\x99ezarea geografic\xc4\x83 \xc8\x99i diversitatea formelor de relief, clima \xc8\x99i evolu\xc8\x9bia peisajului biogeografic se r\xc4\x83sfr\xc3\xa2nge asupra componen\xc8\x9bei \xc8\x99i reparti\xc8\x9biei elementelor faunistice._NEWLINE_P\xc4\x83durea ad\xc4\x83poste\xc8\x99te animale ca: \xc8\x99oarecele gulerat ( apodemus tauricus ), veveri\xc8\x9ba ( scirus vulgaris ), viezurele ( meles meles ), mistre\xc8\x9bul ( sus scrofa ), lupul ( canis lupus ), c\xc4\x83prioara ( caprecrus caprecrus ). \xc3\x8en ultimii 10 ani, \xc3\xaen aceste p\xc4\x83duri \xc3\xae\xc8\x99i face apari\xc8\x9bia \xc8\x99i ursul brun ( ursus aretus ). Bogat\xc4\x83 este \xc8\x99i fauna p\xc4\x83s\xc4\x83rilor. Aici putem aminti: cioc\xc4\x83nitoarea ( picaides trygactihus alapinus ), buha ( buho buho )._NEWLINE_Reptilele sunt reprezentate de: tritonul de munte ( triturus alpestris ), salamandra ( salamandra salamandra ), vipera cu corn ( vipera beru berus ). Din fauna acvatic\xc4\x83 o \xc3\xaensemnatate, deosebit\xc4\x83 o au pe\xc8\x99tii: p\xc4\x83str\xc4\x83vul indigen ( salmo trutto fario ), caracteristic cursului superior al r\xc3\xa2ului.\n_START_SECTION_\nReligia\n_START_PARAGRAPH_\n\xc3\x8en ceea ce privete credin\xc8\x9ba predomin\xc4\x83 religia ortodox\xc4\x83 care este urmat\xc4\x83 de religia baptist\xc4\x83. Dintre preo\xc8\x9bii ortodoxi pot aminti pe: Chiril\xc4\x83 S\xc3\xa2rbu, Ion Popovici, Ion S\xc3\xa2rbu, Iacob S\xc3\xa2rbu, Ion S\xc3\xa2rbu, Ion Goanta, Nicolae Careba, Tiberiu Suta, Valeriu Popescu, Octavian Popovici, Dragota Solomon, Mihai Gaspar, iar pastori au fost: Pavel Ciortuz, Danila Ciortuz, Pavel Petrut , Timotei Miu , Sfercoci Valentin , in prezent pastor este Dobren Ion\n_START_SECTION_\nMorile de ap\xc4\x83\n_START_PARAGRAPH_\nPe Valea Rud\xc4\x83riei s-au p\xc4\x83strat \xc3\xaen mod miraculos 22 de mori cu ciutur\xc4\x83 (roat\xc4\x83 orizontal\xc4\x83 cu cupe radiale), din cele 40 c\xc3\xa2te au existat. A\xc8\x99ezate asemenea unor salbe de m\xc4\x83rgele de-a lungul cursului apei, pe o lungime de 3\xc2\xa0km \xc3\xaen sat \xc8\x99i \xc3\xaen afara satului, morile valorific\xc4\x83 poten\xc8\x9bialul energetic sc\xc4\x83zut al r\xc3\xa2ului Rud\xc4\x83ria._NEWLINE_Exploat\xc3\xa2nd la maximum avantajele terenului, corect\xc3\xa2ndu-l prin tunele \xc8\x99i baraje, \xc8\x9b\xc4\x83ranii rud\xc4\x83reni au durat, an dupa an \xc8\x99i veac dupa veac, un complex mulinologic monumental \xc8\x99i pitoresc, ingenios \xc8\x99i eficient, capabil s\xc4\x83 rezolve nevoile de m\xc4\x83cinare ale celor c\xc3\xa2teva sute de familii din momentul maximei expansiuni a localit\xc4\x83\xc8\x9bii._NEWLINE_Ro\xc8\x9bile ac\xc8\x9bionate de for\xc8\x9ba apei, inima morii, erau confec\xc8\x9bionate la \xc3\xaenceput din lemn, iar apoi au fost \xc3\xaenlocuite cu cele de metal, pe motive de durabilitate._NEWLINE_Lag\xc4\x83rul care sus\xc8\x9bine mi\xc8\x99carea de rota\xc8\x9bie a r\xc4\x83mas tot din cremene alb \xc8\x99i este cea mai sigur\xc4\x83 solu\xc8\x9bie, pentru c\xc4\x83 aici nu pot rezista rulmen\xc8\x9bii._NEWLINE_F\xc4\x83ina produs\xc4\x83 aici are un gust inconfundabil. Bobul de porumb este macinat de pietre cu o vitez\xc4\x83 mic\xc4\x83, fa\xc8\x9b\xc4\x83 de viteza morilor de curent._NEWLINE_La \xc3\xaenceput moara era proprietatea a 16-20 de familii care au contribuit la construirea ei. Pe baza unei \xc3\xaen\xc8\x9belegeri nescrise, fiecare familie are dreptul la un anumit timp de m\xc4\x83cinat. Acest \xe2\x80\x9cr\xc3\xa2nd la moar\xc4\x83\xe2\x80\x9d se poate vinde sau se poate mo\xc8\x99teni. O dat\xc4\x83 pe lun\xc4\x83, o zi este rezervat\xc4\x83 \xc3\xaentre\xc8\x9binerii morii, aici fiecare familie cu r\xc3\xa2nd \xc3\xae\xc8\x99i trimite un membru, altfel risc\xc3\xa2nd s\xc4\x83-\xc8\x99i piard\xc4\x83 r\xc3\xa2ndul._NEWLINE_Morile poart\xc4\x83 numele constructorului, numele locului unde este amplasat\xc4\x83 sau numele unei \xe2\x80\x9cfamilii \xc8\x99ef\xe2\x80\x9d. Astfel \xc3\xaent\xc3\xa2lnim nume ca: Moara cu Tunel, Rosoanea, Viloanea, Trailoanea, \xc3\x8endaratnica dintre Ruari \xc8\x99i \xc3\x8endaratnica de la perete, Firizoanea, Popascu, Humbroanea, Maxinoanea, Vamolea, Brusoanea, Laiata, Moara din \xc8\x9aarina, Podu Ilochii, etc._NEWLINE_Pe fondul transform\xc4\x83rilor postrevolu\xc8\x9bionare (1989), mai multe mori au fost l\xc4\x83sate s\xc4\x83 cad\xc4\x83 \xc3\xaen paragin\xc4\x83, amenin\xc8\x9b\xc3\xa2nd astfel \xc3\xaentregul sit mulinologic. \xc3\x8en sprijinul acestui muzeu \xc3\xaen aer liber au s\xc4\x83rit cei de la Muzeul Astra din Sibiu, care, contract\xc3\xa2nd fonduri europene, au recondi\xc8\x9bionat morile prin programul Euroart.\n_START_SECTION_\nLegende\n_START_PARAGRAPH_\nOdat\xc4\x83, cu mult timp \xc3\xaen urm\xc4\x83, pe vremea prin\xc8\x9bilor \xc8\x99i prin\xc8\x9beselor, cineva a \xc3\xaencuiat din gre\xc8\x99eal\xc4\x83 \xc3\xaen tunelul de la moara cu acela\xc8\x99i nume (\xe2\x80\x9cMoara de la Tunel\xe2\x80\x9d) ni\xc8\x99te capre \xc8\x99i ni\xc8\x99te oi!_NEWLINE_Dup\xc4\x83 c\xc3\xa2teva zile, cineva trec\xc3\xa2nd pe acolo, o auzit zbier\xc4\x83te de animale din partea locului cu pricina-tunelul\xc2\xa0! A mers s\xc4\x83 vad\xc4\x83 ce se \xc3\xaentampl\xc4\x83\xc2\xa0! A deschis u\xc8\x99a de la tunel \xc8\x99i a dat peste acele oi \xc8\x99i capre\xc2\xa0! C\xc3\xa2nd au ie\xc8\x99it din tunel, omul a b\xc4\x83gat de seam\xc4\x83 ca animalele erau ad\xc4\x83pate \xc8\x99i s\xc4\x83tule\xc2\xa0! De atunci s-ar zice c\xc4\x83 toat\xc4\x83 noaptea din tunel se aud c\xc3\xa2ntece \xc8\x99i strig\xc4\x83te de bucurie, dar nimeni nu a avut curajul s\xc4\x83 mearg\xc4\x83 dupa miezul nop\xc8\x9bii \xc3\xaen acest loc fermecat, dar \xc3\xaen acela\xc8\x99i r\xc3\xa2nd \xc8\x99i \xc3\xaenfrico\xc8\x99\xc4\x83tor\xc2\xa0!_NEWLINE_Tot din vremea cu prin\xc8\x9bi \xc8\x99i prin\xc8\x9bese este \xc8\x99i aceasta legend\xc4\x83\xc2\xa0:_NEWLINE_\xc2\xab\xc2\xa0Se spune c\xc4\x83 \xc3\xaen acele vremuri fermecate, \xc3\xaen sat tr\xc4\x83ia o fat\xc4\x83 superb\xc4\x83 !Aceast\xc4\x83 fat\xc4\x83 a fost trimis\xc4\x83 de c\xc4\x83tre parin\xc8\x9bii ei la p\xc4\x83dure s\xc4\x83 duc\xc4\x83 m\xc3\xa2ncare ciobanului care p\xc4\x83zea oile! A plecat fata, a ajuns la cioban, om b\xc4\x83tr\xc3\xa2n \xc8\x99i ur\xc3\xa2t, care, cucerit de frumuse\xc8\x9bea fetei, a \xc3\xaencercat s\xc4\x83 o violeze\xc2\xa0! Fata s-a speriat \xc8\x99i a luat-o la s\xc4\x83n\xc4\x83toasa prin padure, iar ciobanul se \xc8\x9binea dupa ea. Au alergat mult, au alergat, dar \xc3\xaen locul numit Cracu Fecii b\xc4\x83tr\xc3\xa2nul a prins-o \xc8\x99i a violat-o, iar dup\xc4\x83 aceea a ucis-o\xc2\xa0!\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Eftimie Murgu se ridic\xc4\x83 la 1.628 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.822\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (96,87%). Pentru 2,64% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (83,17%), cu o minoritate de bapti\xc8\x99ti (13,82%). Pentru 2,83% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.'